«Спартак-Налшыкым» кубокым зыхуегъэхьэзыр
Урысей Федерацэм футболымкIэ и етIуанэ дивизионым и «Ипщэ» гупым щэбэт кIуам щызэхэта епщыкIутхуанэ джэгугъуэм «Спартак-Налшыкым» зыщигъэпсэхуащ. Абы къыхэкIыу Iэмал гъуэзэджэ игъуэтащ пщэдей Мэзкуу и «Спартак»-м къэралым и кубокыр къэхьыным ипкъ иткIэ дригъэкIуэкIыну зэIущIэм тэмэму зыхуигъэхьэзырыну.
«Спартак-Налшыкыр» хэмыту етIуанэ дивизионым и «Ипщэ» гупым щекIуэкIа епщыкIутхуанэ джэгугъуэм зэхьэзэхуэм щыпашэр ихъуэжыным зымащIэщ иIэжар. Иджыри къэс бжьыпэр и закъуэу зыIыгъа «Армавир»-м ерагъкIэ и щхьэр кърихыжауэ аращ Нэзрэн къалэм. Адыгэ щIалэ зыбжанэ зыхэт «Ангушт»-м абы бэнэныгъэ гуащIэ кърищIылIащ икIи Къуэн зэкъуэшхэу Аслъэнбэчрэ Заурбэчрэ хэгъэрейхэр 3:1-уэ япэ щрагъэщам къыпщыхъунут текIуэныгъэр зыIэщIамыгъэкIыну. АрщхьэкIэ къэнэжа дакъикъэ тIощIым «Армавир»-м джэгукIэм и екIуэкIыкIэм зригъэгъэзащ икIи бжыгъэр зэхуэдэ ищIыжащ. Апхуэдэу щыт пэтми, абы къригъэлыфар зы очко закъуэщ икIи дяпэкIэ бжьыпэр нэгъуэщIым дигуэшын хуей хъуащ.
Пашэр Ингушым зэрыщылъэпэрэпар «IэфIыпсым» хъарзынэу къигъэсэбэпащ. Дон Iус Ростов щыIэу абы СКА-р хигъащIэри, «Армавир»-м лъэщIыхьэжащ. IэфIыпсдэсхэм я ехъулIэныгъэм хэлъхьэныгъэфI хуищIащ ди лъахэгъу Къалмыкъ Амур. ЗэIущIэм абы топ щыдимыгъэкIами, хуабжьу жыджэру щытащ икIи хэгъэрейхэм я гъуащхьэхъумэхэм зы къару къахуигъэнакъым.
Зэхьэзэхуэр зэкIэ зэрекIуэкIым тепщIыхьмэ, «Армавир»-мрэ «IэфIыпсымрэ» къыщIэкIынщ япэ дивизионым щIэбэныну Iэмал нэхъ зиIэнур. Ахэр иджыпстукIэ очкоихкIэ япэ ищащ иужь къитым. Абы щыгъуэми «Краснодар-2»-ри иджыри ныкъуэкъуэну фэ тетщ. Джэгугъуэ кIуам абы хигъэщIащ Мэхъэчкъалэ икIа «Анжи-2»-р. Новороссийск и «Черноморец»-ми зыкъызэкъуих хуэдэу зищIат. АрщхьэкIэ «Чайка»-м ар Песчанокопскэм и пIэ щригъэувэжащ икIи увыпIэмкIэ ехъуэжащ.
Зэрымыджэгуам икIи абы къыхэкIыу и очко бжыгъэм зэрыхимыгъэхъуам и зэранкIэ «Спартак-Налшыкри» турнир таблицэм нэхъри къыщекIуэтэхащ. Абы япэ къищащ Владикавказ щытекIуа Дон Iус Ростов и «Академия»-мрэ зэхьэзэхуэм бжьыпэр щызыIыгъ «Армавир»-м очкоитI фIэзыгъэкIуэда «Ангушт»-мрэ.
Налшыкдэсхэм гъунэгъу дыдэ къахуэхъуащ ди къуэш Адыгейм и футболистхэри. Псыхуабэ и «Мэшыкъуэ-КМВ»-р зэрыхигъэщIам и фIыгъэкIэ Мейкъуапэ и «Дружба»-р иджы абыхэм къазэрыкIэрыхужыр зы очко закъуэщ.
Я Iуэхухэр зэрымыщIагъуэщ ирагъэкIуэкIа джэгугъуэ пщыкIущым ящыщу 12-рэ къыхагъэщIа «Кубань-2»-мрэ 11-рэ зыфIахьауэ иджыри къэс зыми темыкIуэфа «Динамо-Ставрополь»-мрэ.
Иджы щыгъуазэ фыхуэтщIынщ «Ипщэ» гупым иужьу щызэхэта джэгугъуэм кърикIуа бжыгъэхэм: «Спартак-Владикавказ» (Владикавказ) — «Академия» (Дон Iус Ростов) — 0:1, «Ангушт» (Нэзрэн) — «Армавир» (Армавир) — 3:3, «Легион Динамо» (Мэхъэчкъалэ) — «Кубань-2» (Краснодар) — 1:0, СКА (Дон Iус Ростов) — «IэфIыпс» (IэфIыпс) — 0:1, «Краснодар-2» (Краснодар) — «Анжи-2» (Мэхъэчкъалэ) — 3:1, «Дружба» (Мейкъуапэ) — «Мэшыкъуэ-КМВ» (Псыхуабэ) — 1:0, «Биолог-Новокубанск» (Прогресс) — «Динамо-Ставрополь» (Ставро-
поль) — 3:2, «Чайка» (Песчанокопское) — «Черноморец» (Новороссийск) — 2:0.
Къызэрыхэдгъэщащи, пщэдей, жэпуэгъуэм и 25-м «Спартак — Налшыкым» зэIущIэ гугъу Мэзкуу къыщыпэщылъщ. Урысей Федерацэм и кубокыр къэхьыным теухуа зэхьэзэхуэм и финалым и 1/8-нэ Iыхьэм ди щIалэхэр щаIущIэнущ Урысейм и чемпион «Спартак»-м. ЗэIущIэр «Матч» каналым эфир занщIэкIэ къигъэлъэгъуэнущ. ЩыщIидзэнур сыхьэт 18-рэ дакъикъэ 55-рщ.
Жыласэ Заурбэч.
